Ötvenmilliárdnyi kamatcsere ügyletet folytatott le az MNB - Napi.hu
A Magyar Nemzeti Bank (MNB) 50 milliárd forint értékben fogadott el ajánlatokat a csütörtöki monetáris politikai célú kamatcsere tenderen (MIRS) - közölte a jegybankra hivatkozva az MTI.
Szabó Dániel, 2018. augusztus 16. csütörtök, 22:16
A közlemény szerint az 5 éves futamidőn 20 milliárd forint, a 10 éves futamidőn 30 milliárd forint volt a meghirdetett mennyiség, amelyre a bankok 56,5 milliárd, illetve 80 milliárd forint összegben nyújtottak be ajánlatokat. Az MNB az 5 éves lejáraton 20 milliárd, a 10 éves lejáraton 30 milliárd forint értékben kötött üzletet a bankokkal. Az öt- és tízéves MIRS-tenderen rendre 21, illetve 20 bank vett részt.
A jegybank közleményében emlékeztet: az MNB Monetáris Tanácsa 2017. november 21-én két nem konvencionális eszköz, a monetáris politikai célú kamatcsere-eszköz, illetve a jelzáloglevél-vásárlási program bevezetéséről döntött, melyek a monetáris politikai eszköztár szerves részei.
Az MNB a monetáris politikai célú kamatcsere eszközt programszerűen kívánja működtetni - közölte a jegybank.